AUCT จับมือ ปปง. ประมูลขายทรัพย์หวังตัดวงจรฟอกเงินขาย 21-24 ส.ค.
AUCT จับมือปปง.จัดมหกรรมประมูลขายทรัพย์ตัดวงจรฟอกเงินครั้งที่ 3ทรัพย์ส่วนใหญ่เป็น "ของดีมีค่าราคาไม่แพง" กว่า 1,000 รายการ 21-24 ส.ค.นี้
18 ส.ค. 2558

นายเทพทัย ศิลา กรรมการผู้จัดการ บริษัท สหการประมูล จำกัด (มหาชน) หรือ AUCT เปิดเผยว่า หลังจากประสบความสำเร็จในการดำเนินการประมูลขายทรัพย์สิน ในมหกรรมขายทอดตลาดตัดวงจรการฟอกเงิน เพื่อนำเงินคืนสู่แผ่นดิน ครั้งที่ 1-2 ไปแล้ว จากผลงานในการดำเนินการประมูลอย่างโปร่งใส ทางสหการประมูลฯ จึงได้รับความไว้วางใจจากสำนักงานคณะกรรมการป้องกันและปราบปรามการฟอกเงิน (ปปง.) ให้เป็นผู้ดำเนินการประมูลในมหกรรมขายทอดตลาด ตัดวงจรการฟอกเงิน เพื่อนำเงินคืนสู่แผ่นดิน ครั้งที่ 3 ซึ่งในการจัดการประมูลในครั้งนี้ จะมีทรัพย์ที่เข้าร่วมการประมูลขายทอดตลาดจำนวนกว่า 1,000 รายการ มีทั้งภาพวาด ชุดถ้วยชาม เครื่องแก้ว เฟอร์นิเจอร์ และทรัพย์สินอื่น ๆ ที่ส่วนใหญ่เป็นของดีมีค่าราคาไม่แพง คาดว่าการประมูลครั้งนี้จะได้รับความสนใจจากประชาชนเป็นอย่างดีเช่นเดียวกับที่ผ่านมา
สำหรับการประมูลครั้งที่ 3 นี้จะจัดขึ้นในวันที่ 21-24 สิงหาคม 2558 ตั้งแต่เวลา 10.00 น.เป็นต้นไป ซึ่งจะเปิดให้ชมและตรวจสภาพทรัพย์สินและลงทะเบียนล่วงหน้าได้ในระหว่างวันที่ 19-20 สิงหาคม 2558 เวลา 9.00 น.-16.30 น. ณ กองพันทหารราบที่ 2 กรมทหารราบที่ 1 มหาดเล็กรักษาพระองค์ (ร.1 พัน 2 รอ.) ถนนแจ้งวัฒนะ แขวงทุ่งสองห้อง เขตหลักสี่ กรุงเทพมหานคร ผู้ที่สนใจชมรายการทรัพย์ที่เข้าประมูลได้ที่ www.auct.co.th หรือสอบถามข้อมูลเพิ่มเติมได้ที่ฝ่ายประชาสัมพันธ์ โทรศัพท์ 0-2934-7344-8